Hof hoor genadedood-prof ‘het dit al meer as een keer gedoen’Sean Davison. Foto: Facebook via DignitySA. Die Kaapstadse landdroshof het Woensdag gehoor nuwe inligting het aan die lig gekom wat daarop dui dat prof. Sean Davison glo al soortgelyke “moorde” gepleeg het as die moord waarop hy tans tereg staan. Maroela Media het vroeër berig Davison (57) is Dinsdag in hegtenis geneem in verband met die genadedood van sy vriend dr. Anrich Burger in November 2013. Davison, stigter van Dignity SA, ŉ organisasie wat hom beywer vir die verandering van wetgewing om verstandelik bekwame volwassenes die opsie van ŉ “waardige dood” te gee sou hulle dit so verkies, is Woensdag op borgtog van R20 000 vrygelaat. Davison is in 2010 in Nieu-Seeland in hegtenis geneem nadat hy sy ma, wat terminaal siek was met kanker, ook gehelp het om haar lewe te beëindig. Hy was vir vyf maande onder huisarres in Nieu-Seeland, en het in Mei 2012 na Suid-Afrika teruggekeer. Davison, ŉ pa van drie, het Woensdag in die hof gesê as hy nie op borgtog vrygelaat word nie, sal sy reputasie as akademikus erg in gedrang geplaas word. Volgens hom is hy die broodwinner in die huis aangesien sy vrou omsien na hul kinders en as hy in die tronk moes beland, vrees hy dat hulle finansieel nie die mas sal kan opkom nie. Hy het verder onderneem om nie met die ondersoek in te meng nie en het ook aangedui dat hy van plan is om onskuldig te pleit. Die Nasionale Vervolgingsgesag (NVG) het in ŉ verklaring gesê dit het onder die polisie se aandag gekom dat Davison glo van plan was om Suid-Afrika gedurende September te verlaat. Die NVG het verder gesê nuwe inligting het ook aan die lig gekom dat Davison glo op meer as een geleentheid ander “moorde” op ŉ soortgelyke wyse gepleeg het. Davison se borgtogvoorwaardes sluit in dat hy weekliks by die Pinelands-polisiestasie moet aanmeld, dat hy sy paspoort en reisdokumente moet inhandig en nie die Wes-Kaap mag verlaat nie. Die saak is tot 16 November uitgestel om die polisie tyd te gee om die items waarop daar beslag gelê is tydens die deursoeking van sy huis [Dinsdag] te ondersoek